DCCดีมากกำไรโต19%ขายทะลุเป้า
ไดนาสตรี้ฯ ฝ่าน้ำมันแพง รับผลดีน้ำท่วม ราคาสินค้าเกษตรดี คุยปีนี้กำไรสุทธิเพิ่ม 18-19% รายได้ทะลุเป้า
21 ส.ค. 2554

ไดนาสตรี้ฯ ฝ่าน้ำมันแพง รับผลดีน้ำท่วม ราคาสินค้าเกษตรดี คุยปีนี้กำไรสุทธิเพิ่ม 18-19% รายได้ทะลุเป้า 
นายมารุต แสงศาสตรา ประธานเจ้าหน้าที่ฝ่ายสารสนเทศ บริษัท ไดนาสตรี้ เซรามิค (DCC) เปิดเผยว่า บริษัทคาดว่ากำไรสุทธิปีนี้จะเติบโต 1819% จากปีก่อนที่มีกำไรสุทธิ 1,175 ล้านบาท โดยจะรักษาอัตรากำไรขั้นต้นไว้ที่ 44% แม้แนวโน้มต้นทุนจะเพิ่มสูงขึ้นก็ตาม เช่น ราคาน้ำมัน จึงอาจจะเห็นการปรับราคาสินค้าในช่วงไตรมาส 2 ปีนี้ 
สำหรับรายได้รวมก็มีโอกาสเติบโตเพิ่มขึ้นเป็น 12-13% จากเดิมที่ตั้งเป้าไว้ 10% เทียบกับปีก่อนที่มีรายได้ 6,531.20 ล้านบาท เมื่อเห็นยอดขายในไตรมาสแรกและช่วงไฮซีซันของยอดขายกระเบื้องในไตรมาสสอง 
ทั้งนี้ บริษัทจะใช้กลยุทธ์เร่งเปิดสาขาใหม่ให้เร็วขึ้นจากปีนี้มีแผนจะขยายสาขาทั้งสิ้น 15 แห่ง จากปัจจุบันมีอยู่ทั้งหมด 32 สาขา หลังจากเห็นยอดขายของสาขาเดิมทำได้ดีกว่าที่คาด เนื่องจากได้รับผลดีจากราคาพืชผลการเกษตรสูง ส่งผลให้เกษตรกรมีกำลังซื้อสินค้ามากขึ้น
นอกจากนี้ ภาวะน้ำท่วมในขณะนี้จะช่วยสนับสนุนยอดขายจากการซ่อมแซมที่อยู่อาศัยหลังน้ำลด 
ด้านการบริหารต้นทุน บริษัทจะมีการปรับเปลี่ยนมาใช้ก๊าซเป็นเชื้อเพลิงในการผลิต และใช้รถบรรทุกที่มีขนาดใหญ่ขึ้น และเพิ่มการผลิตสินค้าที่มีมาร์จินสูงกว่า